Mér brá þegar ég leit út um eldhúsgluggann í morgun og þó brá mér jafnvel meira þegar við fórum að skoða veðurstöðina , en það er athöfn sem jafnast á við að bursta tennurnar á morgnanna . Klettaveggurinn fyrir ofan hlaðið var svellaður eins og á janúarmorgni . Ef ekki hefði verið græn grasflöt og allaufgað Gullregn við hliðinni á grenitrénu hefði ég kokgleypt við tímasetningunni janúar . Veðurstöðin staðfesti illan grun , lágmarkshiti næturinnar var ekki hiti heldur frost , já 8 stiga frost . Ónotin voru ekki minni þegar leitað var á náðir Eyjafjallajökuls , hann faldi sig á bak við illyrmislegan skýjahnút , sem snjóaði svo úr þegar líða tók á daginn . Nú væri erfitt að finna grænan grasblett til að taka mynd af . Eins gott að einangrunarmotta verður lögð á loftið yfir gamla bænum til að halda velgjunni frá varmadælunni inni svo smiðirnir okkar verði ekki krókloppnir þegar þeir mæta aftur . Mig langar til að kafa dálítið ofan í orðið veturnætur . Eins og oft áður má finna skýringu hjá Árna Björnssyni í Sögu daganna . Hann vitnar í tímatalið – gamla og það nýja sem líka var kallað nýji stíll og er frá því um 1700 . Við vitum öll að sumardagurinn fyrsti er alltaf á fimmtudegi og fyrsti vetrardagur alltaf á laugardegi og vikurnar eru 52 . Jafn margar vikur eiga að vera í sumri og vetri , þannig að fyrsti vetrardagur ætti eiginlega að vera á fimmtudegi svo við erum eiginlega komin með tvo daga aukreitis , þetta eru veturnæturnar . Veturnætur voru vel nýttar hér áður fyrr , þær voru notaðar til góðra vina funda , veisluhalda af ýmsu tagi , enda var búrið fullt , slátrun búpenings lokið og jafnvel búið að leggja í drykkjarföng . Þetta ættum við e.t.v. að taka okkur til fyrirmyndar , bjóða heim góðum vinum , gleðjast saman yfir góðu , liðnu sumri . Við hér í Rangárþingi eystra megum þó gæta okkar að ekki fari eins og þegar Gunnari og Hallgerði var boðið í veturnótta-gilli að Bergþórshvoli og eiginkonunum lenti illilega saman . Mál er að ljúki . Góð kveðja frá Múlakoti Eyjafjallajökull falinn bak við illyrmislegan skýjahnút